。擢大理寺左寺副，转右寺正，参与定魏忠贤等诸阉党逆案，得其平。崇祯二年己巳（1629年），清兵入寇，都城戒严，有旨敛兵入城，以待援师。文器疏言敛兵城内十不便，请简精锐，棋布城外，鼓其忾怒，以与勤王师合，神臂飞驳之威有所施，反间潜伏之计有所用。于谦用石亨、洪彪于城外，而社稷固于苞桑，此已然之明验也。未几，袁崇焕复以入城休兵为言，帝遂下崇焕于理。河间府缺守，以畿南重地，擢文器为知府。文器濬壕治械，日夜以盗为事。盗发濬县，巡抚遣兵备道往捕，兵备怯，许盗自首，盗益恣驰突，城闉莫敢问。文器掩捕盗魁，尸诸市，盗稍逸去。